
讞讜诇讬谉 拽讞 注"讗 - 驻讬专讜砖 砖讟讬讬谞讝诇抓

讻诇 讛住专讬拽讬谉 讗住讜专讬谉 讜住专讬拽讬 讘讬讬转讜住 诪讜转专讬谉! 讛砖讬讘 讗讘讬讬 诇专讘 讬讬诪专 讘专 砖诇诪讬讗: 讗讬谉 诇讛拽砖讜转 诪讛讬转专 讻讬讘讜住 讘讞讜诇 讛诪讜注讚 诇诪讬 砖讬砖 诇讜 专拽 讞诇讜拽 讗讞讚, 砖讻谉 讛转诐 讛讗 [砖诐 讛专讬] 讻讘专 讗诪专 诪专 讘专 专讘 讗砖讬 讘讟注诐 讛讬转专 讝讛, 砖讛讜讗 诪砖讜诐 砖讗讬讝讜专讜 (讞讙讜专转讜) 诪讜讻讬讞 注诇讬讜 砖讛专讬 讝讛 讞诇讜拽讜 讛讬讞讬讚. 砖讻谉 讛讗讬讝讜专 诪砖诪砖 讗转 讻诇 讛讞诇讜拽讬诐 砖讬砖 诇讗讚诐. 讜讗讚诐 砖讬砖 诇讜 砖谞讬 讞诇讜拽讬诐 讜讬讜转专 讛专讬 讻讗砖专 讛讜讗 诪住讬专 讞诇讜拽 讗讞讚 讜诇讜讘砖 转讞转讬讜 讗讞专, 讛专讬讛讜 谞讜讟诇 讗转 讛讗讬讝讜专 诪讛专讗砖讜谉 讜诪注讘讬专讜 诇讝讛 砖讛讜讗 诇讜讘砖 注转讛. 讜讗转 讛专讗砖讜谉 讛专讬讛讜 诪讻讘住 讘诇讗 讗讬讝讜专. 讜诇讻谉 讻讗砖专 诪讻讘住 讗讚诐 讗转 讞诇讜拽讜 注诐 讛讗讬讝讜专 砖注诇讬讜 鈥� 讛专讬 讝讛 诪讜讻讬讞 诇讻诇 讛专讜讗讬诐, 砖讗讬谉 诇讜 讗诇讗 讞诇讜拽 讗讞讚. 讜诇讻讱 诇讗 讛讜住专 讛讗讬讝讜专 诇驻谞讬 讛讻讘讬住讛, 诪驻谞讬 砖诇讗 讛讬讛 讟注诐 诇讛住讬专讜, 砖讛专讬 讗讬谉 诇讜 讞诇讜拽 讗讞专 诇讗讝讜专 讘讜 讗转 讗讬讝讜专讜. 讜讬讜讚注讬诐 讻诇 讛专讜讗讬诐 诪讚讜注 讛转讬专讜 诇讜 讞讻诪讬诐 诇讻讘住 讘讞讜诇 讛诪讜注讚.


讗 诪砖谞讛 讟讬驻转 讞诇讘 砖谞驻诇讛 注诇 讛讞转讬讻讛 砖诇 讘砖专 讛诪转讘砖诇转 讘转讜讱 拽讚讬专讛 专讜转讞转, 讜谞讘诇注讛 讗讬驻讜讗 讘讞转讬讻转 讛讘砖专. 讜诇讗 讘讞砖 讘拽讚讬专讛, 讜诇讗 讛转驻砖讟 讛讞诇讘 讗诇 诪注讘专 诇讞转讬讻转 讛讘砖专 讛讝讜. 讗诐 讬砖 讘讛 讘讟讬驻转 讛讞诇讘 讛讝讜 砖讬注讜专 砖讬讛讗 谞讜转谉 讟注诐 讘讗讜转讛 讞转讬讻讛 砖诇 讘砖专, 砖讗讬谉 讘讞转讬讻转 讛讘砖专 驻讬 砖砖讬诐 讻谞讙讚 讟讬驻转 讛讞诇讘 砖谞驻诇讛 诇转讜讻讛 鈥� 讗讜转讜 讛讘砖专 讗住讜专. 讜讗诐 诪讬讚 诇讗讞专 谞驻讬诇转 讟讬驻转 讛讞诇讘 谞讬注专 (讘讞砖) 讗转 讛拽讚专讛, 讜谞讻谞住讛 讗讜转讛 讞转讬讻讛 讘转讜讱 讛专讜讟讘 砖讘拽讚讬专讛 注讜讚 诇驻谞讬 砖讘诇注讛 讗转 讛讞诇讘 讜拽讬讘诇讛 讟注诐 诪诪谞讜, 谞诪爪讗 讗讬驻讜讗 砖讛转注专讘讛 讟讬驻转 讛讞诇讘 讘讻诇 讛谞诪爪讗 讘拽讚讬专讛. 诇讻讱 讗诐 讬砖 讘讛 讘讟讬驻转 讛讞诇讘 讛讝讜 砖讬注讜专 砖讬讛讗 谞讜转谉 讟注诐 讘讗讜转讛 拽讚专讛 鈥�/p>


讗住讜专 讻诇 讛谞诪爪讗 讘拽讚讬专讛. 讘 讙诪专讗 砖谞讬谞讜 讘诪砖谞转谞讜 砖讟讬驻转 讞诇讘 讛谞讘诇注转 讘讞转讬讻转 讘砖专, 讗诐 讛讬讗 谞讜转谞转 讟注诐 讘讞转讬讻转 讛讘砖专, 谞讗住专 讛讘砖专 讘讻讱. 讜讘注谞讬谉 讝讛 砖讟注诐 讗讬住讜专 讗讜住专 讗转 讛讘讜诇注讜 讗诪专 讗讘讬讬: 讛诇讻讛 讝讜 砖讚讬 讘讟注诪讜 砖诇 讚讘专 讗讬住讜专 砖谞讘诇注 讘讚讘专 讛讬转专 诇讗讜住专讜 讘讻讱, 讜诇讗 讚讜讜拽讗 诪诪砖讜 讘注诇诪讗 [讘住转诐, 讘讻诇 讛讗讬住讜专讬诐, 讜诇讗 讘讘砖专 讘讞诇讘 讘诇讘讚] 鈥� 讛专讬讛讬 讚讗讜专讬讬转讗 [诪谉 讛转讜专讛] 讜诇讗 诪讚讘专讬 讞讻诪讬诐. 砖诪讛诇讻讛 讝讜 讘讘砖专 讘讞诇讘 (讻诪讘讜讗专 讘诪砖谞转谞讜), 谞诇诪讚转 讛讛诇讻讛 讘砖讗专 讗讬住讜专讬诐.


 讜讛讛讜讻讞讛 诇讻讱: 讚讗讬 住诇拽讗 讚注转讱 [砖讗诐 注讜诇讛 注诇 讚注转讱] 诇讜诪专 砖讗讬谉 讝讛 讗诇讗 讚专讘谞谉 [诪讚讘专讬 讞讻诪讬诐], 诪注转讛 讬砖 诇讚讜谉: 诪讘砖专 讘讞诇讘 诪讗讬 讟注诪讗 诇讗 讙诪专讬谞谉 [诪讛 讟注诐 讗讬谉 讗谞讜 诇讜诪讚讬诐] 砖讟注诐 讗讬住讜专 讛谞讘诇注 讘讚讘专 讗讞专 讛专讬讛讜 讗讜住专讜 讘讻讱? 鈥� 诪砖讜诐 砖讻诇 注讬拽专讜 砖诇 讗讬住讜专 讘砖专 讘讞诇讘 讞讚讜砖 讛讜讗, 砖讛专讬 讻诇 讗讞讚 诇注爪诪讜 讛讬谞讜 讚讘专 讛讬转专, 讜专拽 诪砖注讛 砖讛转讘砖诇讜 讬讞讚 讛专讬讛诐 谞讗住专讬诐 讻讗讞讚. 讜讗讜诇诐 讗讬 [讗诐] 讗讻谉 讗讬住讜专 讘砖专 讘讞诇讘 讞讚讜砖 讛讜讗 鈥� 诪注转讛 谞讗诪专 讻讬 讗祝 注诇 讙讘 讚诇讬讻讗 [讗祝 注诇 驻讬 砖讗讬谉 讘讜] 谞讜转谉 讟注诐 谞诪讬 [讙诐 讻谉] 讬讛讬讛 讗住讜专! 讜诪讗讞专 讜讗讬谉 讗谞讜 讗讜诪专讬诐 讻谉, 讛专讬 讝讜 专讗讬讛 砖讗讬谉 讘砖专 讘讞诇讘 讚讘专 讞讬讚讜砖, 讜谞诇诪讚 诪诪谞讜 诇砖讗专 讗讬住讜专讬诐, 砖讛讟注诐 讗讜住专 诪谉 讛转讜专讛.


讗诪专 诇讬讛 [诇讜] 专讘讗 诇讗讘讬讬: 讗讬谉 讝讜 专讗讬讛, 砖讻谉 讘砖专 讘讞诇讘 讞讬讚讜砖 讛讜讗. 讜讗讜诇诐 讗讬谉 讛转讜专讛 讗讜住专转讜 讻诇 讝诪谉 砖诇讗 谞转谉 讛讞诇讘 讟注诐 讘讘砖专, 讻讬 讚专讱 讘砖讜诇 讗住专讛 转讜专讛, 讜讚专讱 讘讬砖讜诇 拽砖讜专讛 诇谞转讬谞转 讟注诐.


讙 砖谞讬谞讜 讘诪砖谞转谞讜 砖讗诐 讗讬谉 讘讞转讬讻转 讛讘砖专 讻讚讬 砖砖讬诐 诇讘讟诇 讗转 讟讬驻转 讛讞诇讘 砖谞驻诇讛 注诇讬讛, 讛专讬讛讬 讗住讜专讛. 讜讘注谞讬讬谞讛 砖诇 讞转讬讻讛 讝讜 讗诪专 专讘: 讻讬讜谉 砖讛讞诇讘 谞转谉 讟注诐 讘讞转讬讻讛 砖诇 讛讘砖专 鈥� 讛讞转讬讻讛 注爪诪讛 谞注砖讬转 谞讘诇讛, 讻诇讜诪专, 讗讬住讜专 诇注爪诪讜, 讜讗诐 诇讗 讛讜爪讬讗讛 诪讬讚 诪谉 讛拽讚讬专讛, 讛专讬讛讬 讞讜讝专转 讜讗讜住专转 讗转 讻诇 讛讞转讬讻讜转 讻讜诇谉 砖讘拽讚讬专讛. 讜讗祝 讗诐 讬砖 讘讻诇 讛讞转讬讻讜转 砖讘拽讚讬专讛 驻讬 砖砖讬诐 讻谞讙讚 讞转讬讻讛 讝讜, 讛专讬讛谉 讗住讜专讜转, 诪驻谞讬 砖讛谉 诪讬谉 讘诪讬谞讛 砖诇 讛讞转讬讻讛, 讜诪讬谉 讘诪讬谞讜 讗讬谞讜 讘讟诇.


讗诪专 诇讬讛 [诇讜] 诪专 讝讜讟专讗 讘专讬讛 [讘谞讜] 砖诇 专讘 诪专讬 诇专讘讬谞讗: 诪讻讚讬 [讛专讬] 专讘 讻诪讗谉 [讻砖讬讟转讜 砖诇 诪讬] 讗诪专 诇砖诪注转讬讛 [讗转 讛诇讻转讜 讝讜]? 鈥� 讻砖讬讟转 专' 讬讛讜讚讛, 砖讗诪专 讻讬 诪讬谉 讘诪讬谞讜 诇讗 讘讟讬诇 [讗讬谞讜 讘讟诇], 诪注转讛 诇讬诪讗 驻诇讬讙讗 [讛讗诐 谞讗诪专 砖专讘 讞讜诇拽] 注诇 专讘讗 讘讛住讘专 砖讬讟转 专' 讬讛讜讚讛.


 砖讻谉 讗诪专 专讘讗: 拽住讘专 [住讘讜专 讛讜讗] 专' 讬讛讜讚讛 讻讬 讻诇 转注专讜讘转 讗讬住讜专 讜讛讬转专 砖讛讜讗 砖诇 诪讬谉 讜诪讬谞讜 讜讬砖 注讜讚 讚讘专 讗讞专 砖诇 讛讬转专 鈥� 讗讜诪专讬诐 讗谞讜: 住诇拽 讗转 诪讬谞讜 讻诪讬 砖讗讬谞讜 讘转注专讜讘转 讝讜, 讜讗诐 讛讛讬转专 砖讗讬谞讜 诪讬谞讜 专讘讛 注诇讬讜, 注诇 讛讗讬住讜专, 讛专讬讛讜 诪讘讟诇讜. 讜讗祝 讘拽讚讬专讛 讝讜 砖诇驻谞讬谞讜, 讗祝 砖砖讗专 讛讞转讬讻讜转 讛谉 诪诪讬谞讛 砖诇 讞转讬讻转 讛讘砖专 砖谞驻诇讛 注诇讬讛 讟讬驻转 讛讞诇讘, 讜讗讜诇诐 讬砖 讘拽讚讬专讛 讝讜 专讜讟讘, 砖讗讬谞讜 诪诪讬谞讛 砖诇 讞转讬讻转 讛讘砖专, 讜讬讘讟诇 讛讜讗 讗转 讞转讬讻转 讛讘砖专 讛讗住讜专讛!


讗诪专 诇讬讛 [诇讜] 专讘讬谞讗 诇诪专 讝讜讟专讗 讘谞讜 砖诇 专讘 诪专讬: 讗讬 [讗诐] 讗讻谉 谞驻诇 讛讗讬住讜专 讘专讜讟讘 专讻讛, 砖讗讬谞讛 诪诪讬谉 讛讘砖专 鈥� 讛讻讬 谞诪讬 [讻讱 讙诐 讻谉] 讬讛讬讛 讛讚讬谉, 砖讛专讜讟讘 诪讘讟诇 讗转 讟讬驻转 讛讞诇讘, 讜讗讜诇诐 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐]? 砖谞驻诇 讘专讜讟讘 注讘讛, 讛诪讜专讻讘 诪诪砖拽注讬 讘砖专, 讜讛专讬讛讜 诪诪讬谉 讛讘砖专, 讜诇讻讱 讗讬谉 讛讜讗 诪讘讟诇 诪砖讜诐 砖讛讜讗 诪讬谉 讘诪讬谞讜.


 讜讚谞讬诐 注讜讚 讘讘讬专讜专 砖讬讟转 专讘 砖讞转讬讻转 讛讘砖专 砖谞驻诇 注诇讬讛 讞诇讘 谞注砖讬转 讞转讬讻转 讗讬住讜专 诇注爪诪讛: 讜诪讗讬 拽住讘专 [讜诪讛 讛讜讗 住讘讜专]? 讗讬 拽住讘专 [讗诐 讛讜讗 住讘讜专] 砖讚讘专 砖讗驻砖专 诇住讜讞讟讜 讜诇讛讜爪讬讗 讗转 讛讗讬住讜专 诪诪谞讜 鈥� 讛专讬讛讜 诪讜转专, 讗祝 讞转讬讻讛 讝讜 讗诪讗讬 [诪讚讜注] 讛讬讗 谞注砖讬转 谞讘诇讛, 讜讛专讬 讗驻砖专 诇讛 诇讟讬驻转 讛讞诇讘 砖讘转讜讻讛 砖转讬住讞讟 讜转爪讗 诪讞转讬讻讛 讝讜 讗诇 砖讗专 讛讞转讬讻讜转, 讜诪讗讞专 讜讗讬谞讛 诪讬谉 讘诪讬谞讜 注诐 砖讗专 讞转讬讻讜转 讛讘砖专, 讛专讬讛讬 诪转讘讟诇转 讘转讜讻谉! 讗诇讗 拽住讘专 [住讘讜专 讛讜讗] 砖讚讘专 砖讗驻砖专 诇住讜讞讟讜 讗住讜专.


讚讗讬转诪专 [砖讻谉 谞讗诪专] 砖谞讞诇拽讜 讗诪讜专讗讬诐 讘讚讘专 讝讛, 砖专讘 讜专' 讞谞讬谞讗 讜专' 讬讜讞谞谉 讚讗诪专讬 [砖讗讜诪专讬诐] 砖讗驻讬诇讜 讚讘专 砖讗驻砖专 诇住讜讞讟讜 讛专讬讛讜 讗住讜专, 讜讗讬诇讜 砖诪讜讗诇 讜专' 砖诪注讜谉 讘专 专讘讬 讜专讬砖 诇拽讬砖 讚讗诪专讬 [砖讗讜诪专讬诐] 讻讬 讚讘专 砖讗驻砖专 诇住讜讞讟讜 诪讜转专.


讜砖讜讗诇讬诐 注诇 讛住讘专 讝讛: 讜讛讗诐 住讘专 [住讘讜专] 专讘 砖讗驻砖专 诇住讜讞讟讜 讗住讜专? 讜讛讗讬转诪专 [讜讛专讬 谞讗诪专] 砖谞讞诇拽讜 讞讻诪讬诐 讘讚讬谞讜 砖诇 讻讝讬转 讘砖专 砖谞驻诇 诇转讜讱 讬讜专讛 (住讬专) 砖诇 讞诇讘 (砖讗讬谉 砖讬注讜专 讝讛 砖诇 讘砖专 谞讜转谉 讟注诐 讘讞诇讘 砖讘讬讜专讛), 砖讗诪专 专讘 讻讬 讛讘砖专 讗住讜专, 砖讛专讬 讘诇注 诪谉 讛讞诇讘 砖谞转谉 讘讜 讟注诪讜, 讜讗讬诇讜 讛讞诇讘 诪讜转专, 诪驻谞讬 砖讛讘砖专 诇讗 谞转谉 讘讜 讟注诐. 讜讗讜诇诐 讗讬 住诇拽讗 讚注转讱 [讗诐 注讜诇讛 注诇 讚注转讱] 诇讜诪专 砖诇讚注转 专讘 讗驻砖专 诇住讜讞讟讜 鈥� 讗住讜专,

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

